
Endring av spesielle opptakskrav til studieprogrammene i fiskehelse og akvakultur ved Norges fiskerihøgskole

I brev av 30.04.04 ber Norges fiskerihøgskole (NFH) om få endret de spesielle opptakskravene som gjelder for opptak til integrert mastergradsprogram i fiskehelse og bachelorgradsprogram i akvakultur, se vedlegg 1. Fra og med opptak til studieåret 2005/06 vil det bli innført spesielle opptakskrav til alle realfaglige grunnutdanninger ved universitet og høgskoler. NFH ønsker å endre opptakskravene til integrert mastergradsprogram i fiskehelse og bachelorgradsprogram i akvakultur slik at de blir lik opptakskravene til realfagsutdanningene. Det vil si at kravene endres fra de nåværende kravene som er:

· generell studiekompetanse

og

· 2MX/2MY/3MZ og 2KJ og 2BI/2FY

til kravene for opptak til realfagsstudier slik de vil være fra og med opptak til studieåret 2005/06:

· generell studiekompetanse 

og

· 2MX/2MY/3MZ og 3MX/3FY/3KJ/3BI/(2KJ+3BT)/(2BI+3BT).

Fagkrav som står angitt med skråstrek er dekket med eksamen i ett av fagene.

Formell saksgang

Universitets- og høgskolelovens § 37 Krav om opptak til høgre utdanning underpunkt 5 sier at ”Departementet kan, etter innstilling fra styret, fastsette spesielle opptakskrav når hensynet til gjennomføringen av studiet gjør dette nødvendig.” Departementet har delegert myndighet til institusjonene til å fastsette opptakskrav til studier ut over grunnivå, men departementet fastsetter opptakskrav til grunnutdanninger ved universitet og høgskoler.  

Departementet har i Rundskriv F-05-02 Opptak til høgre utdanning - opptakskalender angitt framgangsmåte og tidsplan for behandling av endringer i opptaksforskrifter gitt av departementet. Forslag til endringer i forskrifter skal forelegges departementet innen 15. april. Deretter skal departementet sende ut endringene på høring ca 15. juni. Endringene blir endelig fastsatt av departementet ca 1. november.

Elever i videregående skole skal varsles om endringer i opptakskrav på forhånd slik at de har tilstrekkelige informasjon for å kunne foreta kvalifiserte valg av fag i den videregående skole. Dette betyr at endringer i opptakskravene trer i kraft først ett til to år etter at de fastsettes av departementet.

Universitetsdirektørens vurderinger

De spesielle opptakskravene til studieprogrammene fiskehelse og akvakultur ble i sin tid innført for å sikre at studentene hadde nødvendige forkunnskaper i matematikk, biologi, fysikk og kjemi. I ettertid har realfagsmiljøene ved universitetene kommet fram til at krav til realfagsfordypninger fra videregående skole også er nødvendig for alle realfagsutdanninger, og departementet har fastsatt opptakskrav til realfagsutdanningene. Kravene for opptak til realfagsutdanningene avviker fra kravene til studieprogrammene i fiskehelse og havbruk. Nå ønsker NFH å endre opptakskravene på disse studiene slik at de vil være lik kravene til studieprogrammene i realfag. NFH begrunner forslaget med ønske om harmonisering av opptakskravene. Universitetsdirektøren støtter den foreslåtte endringen, og mener endringen vil både forenkle opptaksreglene og gjøre opptaksreglementet mer oversiktlig for søkerne.

Universitetsdirektøren har vært i muntlig kontakt med departementet om tidsplanen for gjennomføringen av en eventuell endring i opptakskravene. Departementet mener det kan være mulig å få med forslaget til endring allerede i årets høringsutkast. Dette høringsutkastet skulle gått fra departementet den 15. juni, men er forsinket. I så fall vil, etter departementets vurdering, en eventuell endring i opptakskravene kunne komme til å gjelde fra og med opptaket til studieåret 2006/2007.

Innstilling til vedtak

Universitetet i Tromsø søker departementet om å endre de spesielle opptakskravene til studieprogrammene i fiskehelse og havbruk. Det søkes om at opptakskravene blir som følger:

generell studiekompetanse og 2MX/2MY/3MZ og 3MX/3FY/3KJ/3BI/(2KJ+3BT)/(2BI+3BT)

